Zifundise ngaphambi kokuzimbandakanya | News24
Zifundise ngaphambi kokuzimbandakanya
NGINENHLANHLA yokuthi umsebenzi wami ungivulela amathuba okuthi ngihlangane nabantu abahlukene kuwo wonke amazinga empilo.
Kamuva nje ngokubheduka kwemikhankaso yokufuna ukwehlisa umengameli uJacob Zuma esihlalweni, ngike ngazithola sengijutshwa ukuthi ngiyocoshela kulemikhankaso ebithe chithisaka ezweni lonke kanjalo nalapha eMgungundlovu.
Engifike ngakuqaphela ukuthi uma ngibuza kwabanye ababhikishi bebala elimnyama abebeyingxenye yalemikhankaso ukuthi kungani bedele umsebenzi bakhetha ukuyoshiswa ilanga bazozibandakanye kulemikhankaso angiyitholi impendulo eqondile futhi nenhlaba umxhwele.
Omunye nje engamdonsela eceleni ngambuza ukuthi : ‘Dadewethu kungani ukhethe ukuzoyigxoba lapha’ wavele waphendula wathi : ‘Ngifuna umengameli ahambe’, uma ngiqhubeka ngibuza ukuthi ngasiphi isizathu, wala waphetha ukunaba wajikeleza impendulo ecacile yagcina ingaphumanga.
Inkulumo yakhe yangixaka futhi yakhombisa ngokusobala ukuthi wavele wadonswa wanikwa isikibha kodwa yena qobo engenalo ulwazi olugcwele ngomkhankaso.
Ungangizwa kabi, angisho ukuthi thina bendlu emnyama asiziqhelelanise nalemikhankaso ngoba kona zikhona izizathu ezizwakalayo uma ukhuluma nabanye ngalemikhankaso kodwa ngithi ake sizifundise.
Ake siyeke ukuvuma ukusetshenziswa abathile ngoba benezinhloso zabo sibe singenalo ulwazi olugcwele ngokuqhubekayo.
Ake uzihluphe nje nawe wenze olwakho ucwaningo ngaphambi kokuthi uzibandakanye emikhankasweni noma emamashini ehlukahlukene.
Musa ukuvuma ukulandela iqeqebana labathile ngoba kuthiwe woza uzokwengeza isibalo kodwa ube ungenalo ulwazi olugcwele ngento osuke uyoyenza. Yebo kumnandi ukuma emgaqweni ucule kodwa uyasazi na isizathu?
Cabanga usulimala kulemikhankaso uma amaphoyisa esehlakaza isixuku ngezinhlamvu zenjoloba njengoba sabona kwenzeka lapha eMgungundlovu. Awuyazi nento oyilimalelayo ukhishwe isithukuthezi nje ekhaya wayojoyina kepha isizathu awunaso. Uyazi uma kuthiwa “Knowledge is power” kusuke kungakhulunywa kuphela ngalolwazi esiluncela kothisha esikoleni kusuke kugqugquzelwa wena ukuthi usukume ufune ulwazi ukuze ulusebenzise ukuzikhanyisela ukhanyisele nabanye.